Abja-Paluoja 20. mai 2021 nr

**Kastani tn 3 jäätmejaama detailplaneeringu koostamise lõpetamine**

Mulgi Vallavolikogu 20. mail 2020. a otsusega nr 141 algatati Mulgi vallas Põlde külas ja Abja-Paluoja linnas Kastani tn 3 kinnistu (katastritunnus 48001:001:0367) detailplaneering.

Detailplaneeringu algatamise eesmärgiks oli rajada jäätmejaam jäätmete liigiti kogumise, sortimise ja taaskasutamise edendamiseks. Jäätmejaama rajamine tulenes vajadusest korraldada Mulgi vallas jäätmehoolduse arendamist vastavalt jäätmeseadusele, kohaliku omavalitsuse jäätmekavale ja jäätmehoolduseeskirjale

Mulgi Vallavolikogu suunas 18.02.2021. a otsusega nr 187 jäätmejaama detailplaneeringu avalikule väljapanekule 8. märtsist kuni 7. aprillini. Seoses koroonaviiruse COVID-19 levikuga kehtestas Vabariigi Valitsus piirangud, millega alates 3. märtsist 2021. a olid keelatud avalikud koosolekud siseruumides. Tulenevalt eeltoodust ei olnud võimalik kõikidel huvilistel tutvuda paberkandjal Kastani tn 3 detailplaneeringu materjalidega ning kohalik omavalitsus ei saanud läbi viia avalikku arutelu. Mulgi Vallavolikogu otsustas 15.04.2021. a suunata detailplaneeringu uuesti avalikule väljapanekule 1. maist kuni 30. juunini 2021. a.

Jäätmejaama detailplaneeringu koostamise käigus esitasid naabrusse jäävate kinnistute elanikud vastuväiteid jäätmejaama asukoha kohta.

Lähtudes eeltoodust ning võttes aluseks kohaliku omavalitsuse korralduse seaduse § 6 lõike 1, planeerimisseaduse § 129 lõike 1 punkti 1

**Mulgi Vallavolikogu o t s u s t a b:**

1. Lõpetada Mulgi Vallavolikogu 20.05.2020. a otsusega nr 141 algatatud Kastani tn 3 jäätmejaama detailplaneeringu koostamine.
2. Tunnistada kehtetuks Mulgi Vallavolikogu 15.04.2021 otsus nr 196 „ Kastani tn 3 jäätmejaama detailplaneeringu eelnõu avalikule väljapanekule suunamine“.
3. Otsus jõustub teatavakstegemisest.
4. Otsuse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Arvo Maling

Volikogu esimees